*****

ΚΑΝΟΝΙΣΜΟΣ (ΕΟΚ) αριθ. 141/90 ΤΗΣ ΕΠΙΤΡΟΠΗΣ

της 19ης Ιανουαρίου 1990

που τροποποιεί τον κανονισμό (ΕΟΚ) αριθ. 1780/89 για τη θέσπιση λεπτομερειών εφαρμογής σχετικά με τη διάθεση των αλκοολών που λαμβάνονται από τις αποστάξεις που αναφέρονται στα άρθρα 35, 36 και 39 του κανονισμού (ΕΟΚ) αριθ. 822/87 και ευρίσκονται στην κατοχή των οργανισμών παρέμβασης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3877/88 του Συμβουλίου της 12ης Δεκεμβρίου 1988 για τη θέσπιση των γενικών κανόνων σχετικά με τη διάθεση των αλκοολών που λαμβάνονται από τις αποστάξεις που αναφέρονται στα άρθρα 35, 36 και 39 του κανονισμού (ΕΟΚ) αριθ. 822/87 και ευρίσκονται στην κατοχή των οργανισμών παρέμβασης(1),

Εκτιμώντας:

ότι ο κανονισμός (ΕΟΚ) αριθ. 1780/89 της Επιτροπής (2), όπως τροποποιήθηκε τελευταία από τον κανονισμό (ΕΟΚ) αριθ. 37/90 (3), θεσπίζει τις λεπτομέρειες εφαρμογής σχετικά με τη διάθεση των αλκοολών που λαμβάνονται από τις αποστάξεις που αναφέρονται στα άρθρα 35, 36 και 39 του κανονισμού (ΕΟΚ) αριθ. 822/87 του Συμβουλίου (4), όπως τροποποιήθηκε τελευταία από τον κανονισμό (ΕΟΚ) αριθ. 1236/89 (5), και ευρίσκονται στην κατοχή των οργανισμών παρέμβασης·

ότι, για να είναι δυνατόν να εξακριβωθεί ο ενιαίος χαρακτήρας των προσφορών που υποβάλλονται στα πλαίσια τμηματικής δημοπρασίας, είναι απαραίτητο να προβλεθεί ότι ο κατάλογος των προσφερόντων, ο οποίος συνοδεύεται από τα διευκρινιστικά στοιχεία που απαιτούνται από τον κανονισμό (ΕΟΚ) αριθ. 1780/89, θα είναι ονομαστικός·

ότι προβλέπεται ειδική διαδικασία δημοπρασιών για τις αλκοόλες που προορίζονται να χρησιμοποιηθούν στον τομέα των καυσίμων· ότι, κατά συνέπεια, δεν είναι απαραίτητο να περιορισθούν, στα πλαίσια τμηματικών δημοπρασιών, οι ποσότητες που προσφέρονται για βιομηχανικές χρήσεις παρόμοιες με την καύση αλκοόλης, εφόσον αυτές δεν αφορούν ειδικά τον τομέα των καυσίμων·

ότι πρέπει να προβλεθεί η δυνατότητα οι προσφορές που πραγματοποιούνται στα πλαίσια τμηματικής δημοπρασίας να μπορούν να αφορούν περισσότερες της μιας παρτίδες, στο μέτρο που οι ποσότητες που μπορούν να προσφερθούν δεν περιορίζονται για ορισμένες χρήσεις·

ότι ορισμένες τελικές χρήσεις που προβλέπονται για την αλκοόλη, στα πλαίσια τμηματικής δημοπρασίας, απαιτούν τη μεταποίηση του συνόλου ή μέρους της αλκοόλης που έχει κατακυρωθεί σε διορθωμένη αλκοόλη· ότι η μεταποίηση αυτή έχει σαν αποτέλεσμα την παραγωγή αλκοόλης η οποία έχει άσχημη γεύση και είναι ακατάλληλη για τους σκοπούς που είχαν προβλεθεί αρχικά στην τμηματική δημοπρασία· ότι, κατά συνέπεια, είναι απαραίτητο να προσαρμοσθούν οι συνθήκες σύμφωνα με τις οποίες αποδεσμεύονται οι εγγυήσεις ορθής εκτέλεσης·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οίνων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1780/89 τροποποιείται ως εξής:

1. Το δεύτερο εδάφιο του άρθρου 2 αντικαθίσταται από το ακόλουθο κείμενο:

«Καθώς και οι μεταποιήσεις σε προϊόντα που εξάγονται για βιομηχανικούς σκοπούς απο εμπορευόμενο που έχει επωφεληθεί τουλάχιστον μία φορά κατά τη διάρκεια της τελευταίας διετίας του καθεστώτος της τελειοποίησης για επανεξαγωγή, πλην εκείνων που συνίστανται αποκλειστικά σε εργασίες επαναπόσταξης, διόρθωσης, αφυδάτωσης, καθαρισμού ή μετουσίωσης της αλκοόλης.»

2. Το άρθρο 5 παράγραφος 1 αντικαθίσταται από το ακόλουθο κείμενο:

«1. Εκτός από τις ενδείξεις που αναφέρονται στο άρθρο 30, η προσφορά αναφέρει:

- τον αριθμό της ή των παρτίδων στις οποίες βρίσκεται η αλκοόλη που αποτελεί αντικείμενο της προσφοράς· οι παρτίδες αυτές βρίσκονται όλες στο ίδιο κράτος μέλος,

- την ποσότητα αλκοόλης που αφορά η προσφορά κατανεμημένη ανά παρτίδα, εκφρασμένη σε εκατόλιτρα αλκοόλης 100 % vol.

Η ποσότητα αυτή δεν μπορεί να είναι κατώτερη, για κάθε προσφορά, από 100 εκατόλιτρα και δεν μπορεί να υπερβαίνει τα 5 000 εκατόλιτρα αλκοόλης 100 % vol, όταν η τελική βιομηχανική χρήση μπορεί να εξομειωθεί με χρήση στον τομέα των καυσίμων.»

3. Στο άρθρο 6 η παράγραφος 3 αντικαθίσταται από το ακόλουθο κείμενο:

«3. Ο ενδιαφερόμενος οργανισμός παρέμβασης ανακοινώνει στην Επιτροπή, εντός των δύο εργάσιμων ημερών που έπονται της ημερομηνίας λήξεως υποβολής των προσφορών, τον ονομαστικό κατάλογο των προσφερόντων των οποίων η προσφορά γίνεται δεκτή σύμφωνα με το άρθρο 30, τις προσφερόμενες τιμές, τις ζητούμενες ποσότητες, τον τόπο αποθηκεύσεως και τους τύπους των εν λόγω αλκοολών καθώς και τον ακριβή σκοπό για τον οποίο θα χρησιμοποιηθούν.»

4. Στο άρθρο 33 σημείο 2, προστίθεται το ακόλουθο κείμενο:

«Η χρησιμοποίηση για τους σκοπούς που προβλέπονται σε τμηματική δημοπρασία της αλκοόλης που έχει κατακυρωθεί θεωρείται πλήρης αν, εφόσον η χρησιμοποίηση αυτή απαιτεί προηγουμένως ενέργειες διόρθωσης, το 90 % τουλάχιστον της συνολικής ποσότητας αλκοόλης που έχει κατακυρωθεί χρησιμοποιείται σύμφωνα με τους σκοπούς αυτούς·»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 19 Ιανουαρίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 346 της 15. 12. 1988, σ. 7.

(2) ΕΕ αριθ. L 178 της 24. 6. 1989, σ. 1.

(3) ΕΕ αριθ. L 6 της 9. 1. 1990, σ. 18.

(4) ΕΕ αριθ. L 84 της 27. 3. 1987, σ. 1.

(5) ΕΕ αριθ. L 128 της 11. 5. 1989, σ. 31.